Averza

Averza è na cità 'int'â pruvincia 'e Caserta, situata 10 km a nord 'e Napule. Già appartenente 'n passato â pruvincia 'e Napule, è 'o centro 'e nu agglomerato urbano ditto "agro aversano" e è stata 'a prìmma cuntea normanna d''o Mediterraneo. È situata lungo 'e tratte ferroviarie Romma-Napule e Caserta-Napule.

 Storia 
'A cità fuje affunnata 'int'ô 1030 'a Rainulfo Drengot ca addiventaje 'o prìmmo duca. Aròppo 'e isso ce fujono 11 conti normanni (cu isso fujono 12) ca cagnarono Averza assaje. 'A éssa parterono 'e conquiste normanne 'int'a l'Italia d''o sud. 'O conte cchiù importante fuje Riccardo I. Isso acchiappaje 'o papa Leone IX, ma 'o purtaje a Romma cu tante onori, e accussì 'a Chiesa facette addiventà Averza na diocesi.

Aròppo 'e normanne, 'int'â cità ce fujono 'e Angioinë, tra cui 'a reggina Giovanna I ca amaje assaje Averza. Éssa facétte parte d''a congiura pe accirere 'o marito, 'o principe 'Ndrea d'Ungheria 'int'ô castiello 'e Averza, chillo ca mò sta ancora vicino â cchiesa d''a Maronna 'e Casaluce. Pe' mmiezzo 'e chisto fatto, 'o frate 'e ’Ndrea arrivaje a Averza e 'int'ô castiello facétte accirere 'e cospirature e 'a reggina se ne fujétte. Ma 'e Angioine facéttero pure cose buone: 'int'â chest'anne se costruéttero 'a Real Casa d''Annunziata, orfanotrofio e spitale, e nu sacco 'e cchiese.

 Perzunàgge 
'Int' Averza nascéttero musiciste famuse, comme Domenico Cimarosa, Niccolò Jommelli e Gaetano Andreozzi. Nascéttero pure nu regista, Ninì Grassia; doje conduttrici, Caterina Balivo e Maria Elena Fabi; doje ex-ministri, Antonio Ruberti e Vincenzo Caianiello; e pure 'o funnatore d''o cool jazz, Lennie Tristano. E nun ce scurdamme e Filippo Saporito, 'o psichiata siconno direttore d'' manicomio criminale 'e Averza.

 Produtte tipice 
'A ròbba ca se fa a Averza è 'a muzzarella 'e vufera e 'o vino janco asprinio, ca songo DOP (Denomminazzione è origine prutetta) e DOC (Denòmminazzione d'Origine Cuntrollata). 'O ddoce tipico 'e Averza è 'a Polacca, ca se fa solo llà, e ca se magna solo 'a matina pe culazzione. 

Categoria:Comune d''a Campania
Categoria:Comune d''a pruvincia 'e Caserta